b"\n_START_ARTICLE_\nEstatut d'Autonomia de les Illes Balears de 1983\n_START_SECTION_\nAntecedents\n_START_PARAGRAPH_\nSense m\xc3\xa9s precedents que l'Avantprojecte de 1931, el 4 de juny de 1977 els distints grups pol\xc3\xadtics balears signaren el Pacte Auton\xc3\xb2mic de les Illes Balears mitjan\xc3\xa7ant el qual s'assumia el comprom\xc3\xads d'exercitar el dret a l'autonomia pol\xc3\xadtica de l'arxip\xc3\xa8lag. Despr\xc3\xa9s de les eleccions de 15 de juny de 1977, l'Obra Cultural Balear va celebrar la Diada per l'Autonomia, una gran manifestaci\xc3\xb3 a favor de l'autonomia de les Illes Balears que es va celebrar a Palma el 29 d'octubre de 1977, els parlamentaris electes aprovaren el 12 de desembre de 1977 a Ciutadella el Projecte de r\xc3\xa8gim transitori per a l'autonomia de les Illes Balears. Aquesta mateixa Assemblea de Parlamentaris aprovaria despr\xc3\xa9s a  Eivissa el contingut del Reial Decret-Llei 18/1978, de 13 de juny, que va instaurar el r\xc3\xa8gim preauton\xc3\xb2mic, amb tres consells insulars i un Consell General Interinsular.\n_START_SECTION_\nTramitaci\xc3\xb3 parlament\xc3\xa0ria\n_START_PARAGRAPH_\nEl projecte d'Estatut es lliur\xc3\xa0 al Congr\xc3\xa9s dels Diputats el 16 de desembre de 1981, i fou publicat en el Bolet\xc3\xadn Oficial de las Cortes el 10 de mar\xc3\xa7 de 1982; per\xc3\xb2 la seva tramitaci\xc3\xb3 rest\xc3\xa0 aturada a conseq\xc3\xbc\xc3\xa8ncia de la descomposici\xc3\xb3 de la UCD i de la celebraci\xc3\xb3 de les  eleccions generals de 28 d'octubre de 1982._NEWLINE_En el Congr\xc3\xa9s, el Grup Popular va proposar nombroses esmenes i fins i tot una esmena a la totalitat, sempre defensant la paritat interinsular, que no varen prosperar. Finalment, el Ple del Congr\xc3\xa9s aprov\xc3\xa0 el text el 16 de gener de 1983 per 193 vots a favor, 3 en contra, 107 abstencions i 1 vot nul. Despr\xc3\xa9s de passar pel Senat sense gaire variacions, el Ple del Congr\xc3\xa9s aprov\xc3\xa0 definitivament l'Estatut el 25 de febrer de 1983, amb 206 vots favorables, 1 en contra i 97 abstencions. _NEWLINE_L'Estatut es convert\xc3\xad aix\xc3\xad en la Llei org\xc3\xa0nica 2/1983, de 25 de febrer, que entr\xc3\xa0 en vigor el mateix dia de la seva publicaci\xc3\xb3 en el BOE, l'1 de mar\xc3\xa7 de 1983. Posteriorment, aquesta data seria oficialment designada Diada de les Illes Balears.\n_START_SECTION_\nReforma de 1994\n_START_PARAGRAPH_\nLa primera reforma de l'Estatut de 1983 es dugu\xc3\xa9 a terme mitjan\xc3\xa7ant la Llei org\xc3\xa0nica 9/1994, de 24 de mar\xc3\xa7 (fruit dels acords auton\xc3\xb2mics entre PSOE i PP de 28 de febrer de 1992), i la Llei org\xc3\xa0nica 9/1992, de 23 de desembre, de transfer\xc3\xa8ncia de compet\xc3\xa8ncies a les comunitats aut\xc3\xb2nomes que van accedir a l'autonomia per la via de l'article 143 de la  constituci\xc3\xb3 espanyola. Es poden destacar dues notes b\xc3\xa0siques d'aquesta reforma, per una part l'ampliaci\xc3\xb3 del sostre competencial auton\xc3\xb2mic una vegada transcorreguts els terminis que preveu la  constituci\xc3\xb3 espanyola (5 anys, article 148.2) i, d'altra banda, el desenvolupament del principi de cooperaci\xc3\xb3 com a criteri informador de les relacions estat-comunitat aut\xc3\xb2noma en benefici rec\xc3\xadproc. En aquest ordre de coses, es van modificar els articles 10 (compet\xc3\xa8ncia exclusiva), 11 compet\xc3\xa8ncia de desenvolupament legislatiu i d'execuci\xc3\xb3), 12 (compet\xc3\xa8ncia executiva), 15 (abans compet\xc3\xa8ncia de desenvolupament legislatiu i d'execuci\xc3\xb3 sobre televisi\xc3\xb3, r\xc3\xa0dio i premsa i, despr\xc3\xa9s de la reforma, sobre ensenyament) i 16 (recull les compet\xc3\xa8ncies diferides que s'han incorporat a l'Estatut d'autonomia).\n_START_SECTION_\nModificaci\xc3\xb3 de 1996\n_START_PARAGRAPH_\nLa Llei org\xc3\xa0nica 2/1996, de 15 de gener, complement\xc3\xa0ria a l'ordenaci\xc3\xb3 del comer\xc3\xa7 al detall aprovada d'acord amb el que disposa l'article 81 de la constituci\xc3\xb3 espanyola, va transferir a la comunitat aut\xc3\xb2noma, per la via de l'article 150.2, la compet\xc3\xa8ncia d'execuci\xc3\xb3 de la legislaci\xc3\xb3 de l'Estat en mat\xc3\xa8ria de comer\xc3\xa7 interior.\n_START_SECTION_\nCessions de tributs\n_START_PARAGRAPH_\nD'acord amb la disposici\xc3\xb3 addicional tercera, segon punt, de l'Estatut de 1983, les cessions de tributs tramitades en les Corts Generals com a projectes de llei ordinaris no suposaven una modificaci\xc3\xb3 estatut\xc3\xa0ria, encara que afectassin el r\xc3\xa8gim financer de la comunitat aut\xc3\xb2noma. En aquest sentit, s'aprovaren dues normes que variaren la dita cessi\xc3\xb3 modificant el primer punt de la disposici\xc3\xb3 addicional tercera: la Llei 27/1997, de 4 d'agost, i la Llei 29/2002, d'1 de juliol.\n_START_SECTION_\nDia de les Illes Balears\n_START_PARAGRAPH_\nLa Llei 9/1984, de 30 d'octubre, va declarar l'1 de mar\xc3\xa7 com el Dia de les Illes Balears l'1 de mar\xc3\xa7, commemorant la data en qu\xc3\xa8 entra en vigor l'Estatut, refor\xc3\xa7at amb l'entrada en vigor de l'Estatut de 2007."